OBH 1521/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos beadványában azt sérelmezi, hogy az általa gondnokolt 1945-ben született testvére, aki születésétől fogva fogyatékos és állapota végleges, állandó gondoskodásra szorul, a rokkantsági járadéka mellett nem részesül emelt összegű családi pótlékban. A korábbi jogosultságát az egészségbiztosítási pénztár 2000 januártól a családi támogatásokról szóló 1998. évi LXXXIV. tv. 7. § (1) bekezdés a.) pontjára tekintettel megvonta.

Érintett alkotmányos jogok:
Szociális biztonsághoz való jog (Alkotmány 70/E. §)

Alkalmazott jogszabályok:
- A családi támogatásokról szóló 1998. évi LXXXIV. törvény 
- A szociális igazgatásról és szociális ellátásokról szóló 1993. évi III. törvény

Megállapított tényállás:
	A panaszos testvérét 1988 május óta, édesanyja halálát követően egyedül gondozza. Korábban a testvér rokkantsági járadékban és emelt összegű családi pótlékban részesült. Édesanyja halálát követően pedig tekintettel arra, hogy árvaellátásra is jogosult lett, ezt a magasabb összegű ellátást kapja, azonban a családi pótlékra nem jogosult. A családi támogatásokról szóló 1998. évi LXXXIV. törvény célja a családok szociális biztonságának elősegítése a különböző támogatásokkal, nevezetesen nevelési ellátás (családi pótlék, iskoláztatási támogatás) gyermekgondozási támogatás (gyes, gyet) anyasági támogatás. A panaszos azonban mint gondnok, nem jogosult súlyosan fogyatékos felnőtt korú személy esetében a családi pótlékra. A korábban hatályos jogszabály alapján sem volt a gondnok jogosult, azonban a helytelen jogértelmezés miatt nem volt egységes a joggyakorlat. Ezért a panaszolt esetben is az egészségbiztosító jogszerűen szüntette meg a testvér családi pótlék folyósítását.
	A felnőtt korú fogyatékosokról az állam 2001. július 1-jétől a fogyatékosok támogatási rendszerével gondoskodik.
A panaszra való tekintettel az új támogatási forma bevezetéséig, mivel gondnokolt fogyatékos személyről van szó, felmerült a szociális biztonság sérelmének gyanúja, így vizsgálatra volt szükség, melynek lefolytatására az illetékes jegyzőt kértem fel.
	A vizsgálat megállapította, hogy a panaszos testvérét saját 22 591 Ft nyugdíjából és annak
24 410 Ft árvaellátásából tartja el. A család egy főre jutó jövedelme 23 500 Ft. A fentiekre tekintettel a szociális biztonság fenntartása miatt indokolt a folyamatos segítségnyújtás, a család mentális és szociális helyzetének figyelemmel kísérése. Győr Megyei Jogú Város Önkormányzata saját hatáskörben gondoskodik a fenti feladat ellátásáról.
	A szociális igazgatásról és szociális ellátásról szóló 1993. évi III. törvény és a 13/2000. (VI.01.) ök. sz. rendelet alapján, rászorultsági alapon az önkormányzat átmeneti segéllyel támogatja a családot, első alkalommal a folyósított támogatás összege 8000 Ft.
	Az alkotmányos jogokkal összefüggésben felmerült visszásság gyanúja és ténye az önkormányzat saját hatáskörében megtett intézkedése és jövőben vállalt gondoskodása eredményeként elhárult.
A vizsgálat eredménnyel zárult.

Budapest, 2000. augusztus 23.

Gönczöl Katalin